March | 2021 | penpunt
Nadat identiese tweeling, Hannah en Anna, se omruil manewales lelik skeefgeloop het, hervat die storie waar Anna in 'n droompos begin werk en 'n woedende en bitter Derick daar vind. Boonop blyk Anja, 'n karakter waarmee ons voorheen vlugtig kennis gemaak het, 'n venynige antagonis te wees.
Ciska Olivier vestig haarself al hoe stewiger in die romanse genre. Anna se man en sy voorloper, Dubbel die moeilikheid, is na my mening van haar beste werk tot dusver. Die dialoog in hierdie romanse is besonder goed hanteer, met 'n duidelike eie stem vir elke karakter.
Lees gerus die boeke in volgorde indien moontlik, om die omvang van Derick se bitterheid en Anna se optrede mooi te begryp.
Soos in sy voorganger, Koesterkind, het Elaine Marais met Afdraaipad daarin geslaag om sommer van vroeg af 'n gevoel van naderende onheil te skep.
Lize, wat beskermd en konserwatief opgevoed is, vertrek Engeland toe vir 'n werksgeleentheid. Direk nadat sy daar land, besef sy dat dinge nie heeltemal daar uit sien soos daar aan haar voorgehou is nie. Sy moet tuisgaan by Dr Conrad Buckle, in plaas van op die kampus van die kollege waar sy gaan werk. Dit is dan ook net hier waar haar lewe sy koers begin verloor.
Dit is 'n realistiese en ontnugterende storielyn wat maklik onder die huishoudelike noir sambreel kan inskuif, maar met 'n Christelike aanslag. Hoewel daar 'n geskikte kandidaat onder die newekarakters is wat die heldin kan "red" en nuwe liefde aanbied, trap die skrywer nie in daardie slaggat nie. Die klem val duidelik op die oortuiging dat die kruisoffer van Jesus redding, vergifnis en herstel bewerk vir die mens wat dit in geloof aanneem.
Die trilogie is etlike jare gelede uitgegee deur Naledi, en daar is nog hier en daar aanlyn beskikbaar, en die eerste twee as e-boeke op Amazon.
Koop Liefde vir Lienke by Naledi of Loot
Koop Koesterkind by Takealot
Koop Afdraaipad by Takealot
Die skrywer loop sommer 'n hele paar moeilike onderwerpe trompop in hierdie tweede boek van 'n trilogie. Tina het reeds 'n klein rol gehad in Liefde vir Lienke, synde die vyandige suster van Lienke se man. Tina se lewe loop lelik skeef wanneer haar drinkgewoontes uiteindelik daartoe bydra dat sy onskuldig in die gevangenis beland. Die gevare en uitdagings aldaar word goed uitgebeeld, en die spanningslyn bou byna ongemerk op tot by 'n situasie wat my laat sidder het. Dan kom vigs ook nog ter sprake.
Eie aan die geestelike fiksie genre, is daar sterk verwysing na redding, vergifnis en herstel van die hoofkarakter. Haar oortuigings word getoets wanneer sy op haar beurt moet vergewe en haar getuienis prakties uitleef teenoor mense wat dit nie verdien nie.
Lesers wat hou van 'n liefdesverhaal, sal ook nie teleurgesteld wees nie. Marius, wat ook sy verskyning gemaak het in die eerste verhaal, is die romantiese held wat vir Tina onvoorwaardelik liefkry.
Koesterkind is uitgegee deur Naledi en is steeds beskikbaar by 'n paar aanlyn boekwinkels.
Die lekkerte van leesuitdagings
Leesuitdagings laat my gereeld krap deur boeke wat al lank ongelees in boekrakke, bo-op boekrakke en binne-in kaste opgaar. In my BoekBingo is daar 'n item vir 'n boek wat jy voorheen begin het, maar nie klaargemaak het nie. Ek het goed kop gekrap oor hierdie een, want ek los nie dikwels 'n boek nie. Uiteindelik onthou ek van 'n trilogie wat ek 'n goeie klompie jare gelede gekoop het. Ek het wel begin met die eerste een, Liefde vir Lienke. Wat my gehalt het, kan ek nie eers meer onthou nie Op Lekkerleesboekrak se uitdaging kon ek natuurlik item #2 afmerk.
Elaine Marais se debuutroman vertel die stormagtige verhaal van Lienke Botha. Nadat haar pad kruis met dié van flambojante dokter Gerhard Deetlefs, neem sy 'n rits verkeerde besluite wat haar laat met berou oor 'n daad wat nie ongedaan gemaak kan word nie, herhaalde teleurstelling in die man waarop sy haar hart verloor het en wanhoop oor die toekoms.
Die genre is geestelike fiksie. Die oorkoelende boodskap is een van vergifnis en herstel vir die mens wat sy vertroue in die Here plaas en nie in eie krag uitdagings probeer aanpak nie. My frustrasie met haar aanvanklike keuses, en ook met die optrede van Gerhard Deetlefs, het my laat nadink oor hoe maklik 'n mens se lewe buite beheer kan raak. Wat my weer bring by die slotsom, dat as 'n mens redelik ongeskonde deur die lewe kom, is dit genade. Ten spyte van …
Hierdie eerste boek in die reeks is reeds in 2012 uitgegee deur Naledi, maar is nog geredelik beskikbaar by aanlyn boekwinkels.
1956 se dinge
Ek hou baie daarvan om leesuitdagings aan te pak, mits die onderwerpe nie té ver buite my verwysingsraamwerk val nie. Vanjaar lees ek aan twee uitdagings, en so terloops aan nog 'n paar. Die twee waaroor ek ernstig is, is Facebook se Lekkerleesboekrak s'n en ook 'n BoekBingo wat ek saam met 'n vriendin aangepak het.
'n Onderwerp wat ek al voorheen raakgeloop het, is 'n boek gepubliseer in jou geboortejaar. In die eerste rondte 'n jaar of wat gelede, kon ek maklik my hand lê op 'n Agatha Christie, maar dit was die enigste wat sy in 1956 uitgegee het. Dus het ek my weereens gewend na Google en Goodreads. Ons biblioteek is steeds gesluit, dus kon ek nie daar gaan soek na die stokou boeke nie. 'n Kas in ons huis met 'n verskeidenheid ou boeke het gelukkig 'n paar opsies opgelewer.
My keuse het geval op Trompie die rugbyspeler, die twintigste in die beroemde reeks oor die knaap met sy ingeduikte skoene, en kouse wat daaroor hang. Danksy die trefferliedjie en reeks, leef Trompie, Blikkies, Dawie, Rooie en Boesman, die brak in die volksmond. Dit was vir my 'n nostalgiese lees, al verskil die tydsgees, taalgebruik en skryfstyl dramaties van dit waaraan ons vandag blootgestel word. Ek onthou so goed hoe ek ook as kind gereeld in Eloffstraat, Johannesburg, gestap het. Dae toe 'n woonstel sommer oopgelaat kon word, en slakkepos die enigste opsie was.
Wat my opgeval het was dat Trompie nie voorgestel word as 'n onkreukbare held nie. Hy bevraagteken sy eie optredes en motiewe nogal eerlik: is hy 'n selfsugtige rugbyspeler? Is hulle net vriendelik teenoor diegene van wie hulle gunste verwag? Dalk 'n outydse storie, maar dit is waardes wat vandag nog net so geldig is.
Dit is bykans onmoontlik om die storie soveel jare later te beoordeel, maar ek het heerlik gelees aan die wedervaringe van hierdie ikoniese storieboekkarakters. Die boek, wat aan my man behoort, gaan nou veilig terug in die kas, want dit is onvervangbaar.
Op die Lekkerleesboekrak se uitdaging kon ek #6 afmerk, want Topsy Smith het in die omgewing van 200 boeke gepubliseer, onder andere onder die skuilnaam Bettie Naudé vir die bekende Saartjie reeks. Sy fiksie vir volwassenes was meestal onder die skuilnaam M.G. Smith gepubliseer.
Sonder omhaal van woorde, op die man af, rig Jaco Strydom in sy nuwe boek, Leef lig, 'n rits uitdagings aan elkeen wat beweer dat hy of sy vir Jesus volg. Ilze Salzwedel maak die volgende stelling: "'n Boek wat mens winduit slaan én inspireer om anders na jouself en geloof en Christenwees te kyk." Ek stem saam, een honderd persent. Hoewel die skryfstyl gemaklik is en die aanbieding logies en goed gekonstrueer, kom lê die boodskap swaar op 'n mens se hart en sal jy weer en weer moet teruggaan na die oënskynlik eenvoudige beginsels om die volle implikasie daarvan na behore te verteer.
Die skrywer behandel vyf gewoontes wat in die vroeë kerk gevolg is. Sy stellings is skrifgefundeer en word verder ondersteun deur 'n rits tersaaklike aanhalings van bekendes soos William Barclay, Theodore Roosevelt, Kurt Vonnegut, George Bernard Shaw, Henri Nouwen en andere.
Nadat elkeen van die vyf beginsels goed deurgetrap is, volstaan die skrywer met 'n belangrike stelling aangaande geestelike groei, wat beter gewoontes voorveronderstel: "As dit maklik was, het almal dit gedoen." (bl 175). Daarmee laat hy die leser om na te dink, en daag hy elkeen uit om te begin "doen", al gaan dit kos om bagasie af te lê.
Leef lig word uitgegee deur Lux Verbi en is in boekwinkels en aanlyn beskikbaar. Jy kan ook vir Jaco volg op Facebook en direk by hom bestel.
By gebrek aan 'n beter beskrywing, wil ek myself 'n ongeduldige leser noem wat betref die fisiese belewenis van 'n boek. Ek hou van papierboeke en ek hou daarvan om vordering te sien. Dus was die klein lettertipe en die groot bladsye van Toekomsmens nogal 'n uitdaging. Vordering was beslis nie opvallend nie; veral nie aan die begin nie. Voeg daarby 'n genre waarmee ek glad nie bekend is nie, en daar is bepaalde risiko.
Die feit dat ek 'n groot Isa Konrad-aanhanger is, tesame met die trant van die boek wat van meets af aan intens geboei het, het egter gemaak dat neersit nie 'n opsie was nie. Baie gou het die wedervaringe van Kel de Jong, programmeerder vir die Nasionale Intelligensieburo van die Nuwe Republiek gesorg dat ek elke moontlike minuut gelees het.
Die leser maak kennis met die Nuwe Orde, die Veiligheidsmag, die Waaksaamheidkomitee en die Raad van twaalf, soos dit daar uitsien op 20 April 2057, die dag waarop dinge onherroeplik verander vir Kel, en ook vir sy suster, Adri, 'n verledemens in sy sorg. Die skrywer verweef baie vernuftig die apokaliptiese 2057 met die huidige en sover terug as die 1940's en die Tweede Wêreldoorlog. Dit kos gedoen te word! Mens lees dikwels van liefde oor kleur- en kultuurgrense heen, maar liefde oor tydsgrense is 'n redelik unieke konsep en waarskynlik nog nie in Afrikaans gedoen nie.
Die kontras tussen die verskrikking van spioenasie, oorlog, ontbering en bomaanvalle aan die een hand en die bittersoet verhouding wat ontstaan tussen Kel en Agnes aan die ander kant, ruk 'n mens aan die hart. Hoewel ek van kunsmatige intelligensie, prototipes en derglike elemente van wetenskapfiksie nie veel begryp nie, is daar genoeg "menslikheid" na my smaak. Ek het ook 'n korrelasie getrek tussen sekere aspekte van eindtydvoorspellings soos in Openbaring geskets, hoewel ek geensins beweer dat dit so beplan was deur die skrywer nie. Hierdie onvergeetlike verhaal verdien 'n dawerende vyf sterre.